  Виталий Пронин Калыкъёсын ужанъя федерал агентство «Русская цивилизация» нимам II-тӥ калыкуспо фотоконкурс ортчытэ. Ӵошатсконэ пыриськисьёс азьын ужпум пуктэмын: ӟуч дуннелэсь пуштроссэ возьматоно фотоос пыр. Нимо-дано но али гинэ фотоаппарат киязы кутэмъёс кылем арын возьматыны быгатӥзы, кызьы дуннеын но кунамы улӥсь калыкъёс, соослэн культураоссы герӟаськемын ӟуч лулчеберет юрттэмен, шуэ федерал агентстволэн кивалтӥсез Игорь Баринов.I-тӥ конкурсэ вуизы 28 странаосысь 1,8 сюрс адямиосын лэсьтэм 10 сюрслэсь трос туспуктэмъёс. Туэ нон фотографъёслэсь ужъёссэс чидатэк витё. Соосты интыяны кулэ www.ruscivilization.ru сайтэ. Котькуд адями фотооссэ сётыны быгатэ 5 номинациосы: «Аспӧртэмлыко инкуазь», «Калык творчество», «Тусъёс но аръёс», «Бадӟым кунысь йылолъёс», «Архитектура но скульптура».Ужъёсты куто 9-тӥ куарусёнозь. Вормисьёсты пусъёзы Москваын куарусёнлэн пумаз. Тужгес устозэ ужъёсты кунлэн шоркарысьтыз одӥгаз бульварын радъям адӟытонэ пуктозы.Сергей Захаров  